CELEX: 32017D1357
Language: ro
Date: 2017-07-19 00:00:00
Title: Decizia de punere în aplicare (UE) 2017/1357 a Comisiei din 19 iulie 2017 privind publicarea cu o restricție în Jurnalul Oficial al Uniunii Europene a referinței standardului EN 60335-2-9:2003, astfel cum a fost modificat ultima dată prin A13:2010, privind anumite cerințe speciale pentru grătare, prăjitoare de pâine și aparate de gătit portabile similare în temeiul Regulamentului (UE) nr. 1025/2012 al Parlamentului European și al Consiliului [notificată cu numărul C(2017) 3168]

21.7.2017   
            
            
               RO
            
            
               Jurnalul Oficial al Uniunii Europene
            
            
               L 190/14
            
         DECIZIA DE PUNERE ÎN APLICARE (UE) 2017/1357 A COMISIEI
   din 19 iulie 2017
   privind publicarea cu o restricție în Jurnalul Oficial al Uniunii Europene a referinței standardului EN 60335-2-9:2003, astfel cum a fost modificat ultima dată prin A13:2010, privind anumite cerințe speciale pentru grătare, prăjitoare de pâine și aparate de gătit portabile similare în temeiul Regulamentului (UE) nr. 1025/2012 al Parlamentului European și al Consiliului
   
      
         [notificată cu numărul C(2017) 3168]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 11 alineatul (1) litera (a),
   având în vedere avizul comitetului instituit în temeiul articolului 22 alineatul (1) din Regulamentul (UE) nr. 1025/2012,
   întrucât:
   
               (1)
            
            
               În cazul în care un standard armonizat, a cărui referință s-a publicat în Jurnalul Oficial al Uniunii Europene, vizează unul sau mai multe elemente ale obiectivelor de siguranță stabilite în anexa I la Directiva 2014/35/UE a Parlamentului European și a Consiliului (2), se consideră că echipamentul electric conceput pentru a fi folosit în anumite limite de tensiune și construit în conformitate cu standardul respectiv este conform cu elementele vizate de obiectivele de siguranță în cauză.
            
         
               (2)
            
            
               În iunie 2014 și în iulie 2014, Germania și, respectiv, Norvegia au depus o contestație oficială în legătură cu standardul EN 60335-2-9:2003 „Aparate electrocasnice și aparate electrice similare – Siguranță – Partea 2-9: Cerințe speciale pentru grătare, prăjitoare de pâine și aparate de gătit portabile similare”, astfel cum a fost modificat ultima dată prin A13:2010.
            
         
               (3)
            
            
               În obiecțiile formale ale Germaniei și Norvegiei se afirma că secțiunea 11 „Încălzire” din standard include dispoziții insuficiente privind limitele de temperatură ale suprafețelor accesibile nefuncționale. Mai exact, standardul permite mai multe excepții de la limitele de temperatură, care autorizează producătorul să dubleze sau să nu aplice limitele de temperatură în funcție de dimensiunea, concepția sau suprafața vizată a aparatului, și care necesită cel mult aplicarea unei note sau a unei etichete de avertizare. În această privință, secțiunea 7.1 din standard impune aplicarea unui avertisment doar pe suprafața cu cea mai ridicată temperatură din cadrul părților componente care depășesc valorile limită. Culorile etichetei de avertizare pot fi diferite față de culorile de avertizare internaționale, ceea ce poate crea confuzii în rândul utilizatorilor. De asemenea, ca urmare a ambiguității cerințelor prevăzute în standard, standardul poate fi interpretat ca permițând omiterea măsurării creșterii temperaturii în anumite părți ale unui produs specific, ceea ce poate duce la neluarea în considerare sau la dublarea limitelor de temperatură aplicabile în temeiul standardului cu privire la întregul produs. Ca urmare, riscul provocării de arsuri la persoane și animale este încă prezent, iar standardul ca atare nu ar trebui să confere prezumția de conformitate cu Directiva 2014/35/UE.
            
         
               (4)
            
            
               În urma examinării standardului EN 60335-2-9:2003, astfel cum a fost modificat ultima dată prin A13:2010, în cadrul grupului de lucru Directiva privind joasa tensiune, care este un grup de experți din sector, în colaborare cu statele membre și cu părțile interesate, Comisia, împreună cu majoritatea experților din statele membre, a susținut argumentele prezentate de Germania și Norvegia. În consecință, s-a concluzionat că standardul nu îndeplinește obiectivele de siguranță prevăzute la punctul 1 litera (c) din anexa I la Directiva 2014/35/UE, coroborat cu punctul 2 litera (b) din anexa respectivă.
            
         
               (5)
            
            
               Luând în considerare aspectele de siguranță care trebuie îmbunătățite și până la revizuirea corespunzătoare a standardului EN 60335-2-9:2003, astfel cum a fost modificat ultima dată prin A13:2010, referința standardului respectiv ar trebui să fie publicată în Jurnalul Oficial al Uniunii Europene și ar trebui să fie însoțită de o restricție corespunzătoare, conform căreia gradul de fiabilitate a părților specifice din standard care fac obiectul restricției nu ar conferi prezumția de conformitate,
            
         ADOPTĂ PREZENTA DECIZIE:
   Articolul 1
   Referința standardului EN 60335-2-9:2003, „Aparate electrocasnice și aparate electrice similare – Siguranță -- Partea 2-9: Cerințe speciale pentru grătare, prăjitoare de pâine și aparate de gătit portabile similare”, astfel cum a fost modificat ultima dată prin A13:2010, se publică în Jurnalul Oficial al Uniunii Europene cu o restricție, conform specificațiilor din anexă.
   Articolul 2
   Prezenta decizie se adresează statelor membre.
   
      Adoptată la Bruxelles, 19 iulie 2017.
      
         
            Pentru Comisie
         
         Elżbieta BIEŃKOWSKA
         
            Membru al Comisiei
         
      
   
   
      (1)  JO L 316, 14.11.2012, p. 12.
   
      (2)  Directiva 2014/35/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață a echipamentelor electrice destinate utilizării în cadrul unor anumite limite de tensiune (JO L 96, 29.3.2014, p. 357).
   
      ANEXĂ
      
         Publicarea titlurilor și referințelor unui standard armonizat în sensul Directivei 2014/35/UE
      
      
                  Organizația europeană pentru standardizare
               
               
                  Referința și titlul standardului armonizat
               
            
                  Cenelec (1)
                  
               
               
                  EN 60335-2-9:2003
                  Aparate electrocasnice și aparate electrice similare – Siguranță -- Partea 2-9: Cerințe speciale pentru grătare, prăjitoare de pâine și aparate de gătit portabile similare, astfel cum a fost modificat prin:
                  
                               
                           
                           
                              EN 60335-2-9:2003/A1:2004
                           
                        
                               
                           
                           
                              EN 60335-2-9:2003/A2:2006
                           
                        
                               
                           
                           
                              EN 60335-2-9:2003/A12:2007
                           
                        
                               
                           
                           
                              EN 60335-2-9:2003/A13:2010
                           
                        
            
                  Restricție:
                  Aplicarea următoarelor părți ale standardului EN 60335-2-9:2003, astfel cum a fost modificat ultima dată prin A13:2010, nu conferă o prezumție de conformitate cu obiectivele de siguranță prevăzute la punctul 1 litera (c) din anexa I la Directiva 2014/35/UE, coroborat cu punctul 2 litera (b) din anexa respectivă:
                  
                              —
                           
                           
                              nota de subsol b din tabelul Z101 din secțiunea 11,
                           
                        
                              —
                           
                           
                              părțile din secțiunea 7.1 care se referă la nota de subsol b din tabelul Z101,
                           
                        
                              —
                           
                           
                              părțile din secțiunea 11.Z10x care se referă la deschiderile pentru ventilație.
                           
                        
            
         (1)  Cenelec: avenue Marnix 17, 1000, Bruxelles, Belgia. Tel. +32 25196871; fax +32 25196919 (http://www.cenelec.eu).